b'\n_START_ARTICLE_\nVilniaus \xc5\xa0v. Dvasios vienuolyno katedra\n_START_SECTION_\nArchitekt\xc5\xabra\n_START_PARAGRAPH_\nBa\xc5\xbeny\xc4\x8dios ir vienuolyno ansambl\xc4\xaf sudaro \xc5\xa0v. Dvasios katedra, varpin\xc4\x97, trys vienuolyno gyvenamieji pastatai. Statini\xc5\xb3 i\xc5\xa1d\xc4\x97stymas laisvas. Ba\xc5\xbeny\xc4\x8dia m\xc5\xabrin\xc4\x97, trinav\xc4\x97, lotyni\xc5\xa1ko kry\xc5\xbeiaus plano, bazilikin\xc4\x97, su 2 zakristijomis, 3 apsid\xc4\x97mis, tamb\xc5\xabru prie pagrindinio dvibok\xc5\xa1\xc4\x8dio vakar\xc5\xb3 fasado. Pastato i\xc5\xa1or\xc4\x97 turi ankstyvojo baroko, o vidus\xc2\xa0\xe2\x80\x93 v\xc4\x97lyvojo baroko ir rokoko bruo\xc5\xbe\xc5\xb3. Fasadas dvibok\xc5\xa1tis (b\xc5\xabdingas katalik\xc5\xb3 ba\xc5\xbeny\xc4\x8diomis), o 3 apsid\xc4\x97s b\xc5\xabdingos sta\xc4\x8diatiki\xc5\xb3 ba\xc5\xbeny\xc4\x8dioms. Vakarinis fasadas i\xc5\xa1skirtinis tuo, kad bok\xc5\xa1tai stovi prie vidini\xc5\xb3 navos \xc5\xa1on\xc5\xb3, bet ne kamp\xc5\xb3._NEWLINE_Varpin\xc4\x97 pastatyta 1638\xc2\xa0m. (atnaujinta 1873\xc2\xa0m.), kvadratin\xc4\x97, masyvi, 3 tarpsni\xc5\xb3, yra nesud\xc4\x97tingo ankstyvojo baroko pavidalo. Vienuolyno statiniai statyti XVI a. (perstatyti XIX a. vid.), dviauk\xc5\xa1\xc4\x8diai, paprastos architekt\xc5\xabros. Vyr\xc5\xb3 vienuolynas yra ansamblio pietvakarin\xc4\x97je dalyje._NEWLINE_Yra Jono Kristupo Glaubico sukurtas trij\xc5\xb3 dali\xc5\xb3 ikonostasas (1749\xc2\xa0m.), trij\xc5\xb3 sta\xc4\x8diatiki\xc5\xb3 kankini\xc5\xb3 relikvijorius (1852\xc2\xa0m.), J. Sema\xc5\xa1kos dovanota taur\xc4\x97 (XIX a.), Patriarcho Tichono kijotas su Sergejaus Radone\xc5\xbeie\xc4\x8dio ikona, Keletas Dievo Motinos ikon\xc5\xb3, atve\xc5\xbet\xc5\xb3 i\xc5\xa1 Ato vienuolyno (XIX a.).\n_START_SECTION_\nIstorija\n_START_PARAGRAPH_\nBa\xc5\xbeny\xc4\x8dia ir vienuolynas veikia nuo 1597\xc2\xa0m. Dabartinis pastatas pastatytas 1624\xe2\x80\x931632\xc2\xa0m., v\xc4\x97liau rekonstruotas. 1749\xc2\xa0m. pastatas sudeg\xc4\x97. Ba\xc5\xbeny\xc4\x8dia pagal Glaubico projekt\xc4\x85 atstatyta 1749\xe2\x80\x931753\xc2\xa0m. I\xc5\xa1 ba\xc5\xbeny\xc4\x8dios \xc4\xaf r\xc5\xabs\xc4\xaf 1827\xc2\xa0m. perkelti trij\xc5\xb3 kankini\xc5\xb3 palaikai. 1850\xc2\xa0m. tas r\xc5\xabsys paverstas koply\xc4\x8dia. 1873\xc2\xa0m. ba\xc5\xbeny\xc4\x8dia perstatyta (nugriautas tarpbok\xc5\xa1tinis frontonas ir voliutos, vietoj kupolinio skliauto \xc4\xafrengtas auk\xc5\xa1tas kupolas su cilindriniu b\xc5\xabgnu)._NEWLINE_Vienuolynas XVI a. pab. prad\xc4\x97tas statyti pirmojo sta\xc4\x8diatiki\xc5\xb3 mokyklos rektoriaus L. Karpovi\xc4\x8diaus bei Meletijaus Smotrickio d\xc4\x97ka. 1842\xe2\x80\x931845\xc2\xa0m. statiniai perstatyti vadovaujant Tomui Ti\xc5\xa1eckiui._NEWLINE_Pirmojo pasaulinio karo metais vienuolyno archimandritas Tichonas i\xc5\xa1ve\xc5\xbe\xc4\x97 \xc5\xa1vent\xc4\x85sias relikvijas \xc4\xaf Maskv\xc4\x85. \xc4\x8cia jos i\xc5\xa1buvo iki 1946\xc2\xa0m., kai Stalinas specialiu potvarkiu leido gr\xc4\x85\xc5\xbeinti palaikus \xc4\xaf Vilni\xc5\xb3. 1997\xc2\xa0m. relikvijorius i\xc5\xa1 kriptos perkeltas po mediniu baldakimu prie\xc5\xa1ais ikonostas\xc4\x85.'